Imtella' April 16, 2021 Rapport: Maria Muscat Biex tingħata t-tilqima tal-Covid jeħtieġ biss ftit minuti, iżda l-proċess li qed isir ta' kuljum mill-maħżen tad-Dipartiment tas-Saħħa saċ-ċentri tat-tilqim jieħu ħafna iktar ħin għat-tħejjija u t-tqassim tal-vaċċin. Krew ta' TVM segwa l-proċess li jibda mas-sebħ, b'kaxex mimlijin vjali jiġu stivati fil-vannijiet, li jkunu skortati mill-Forzi Armati sakemm jaslu fiċ-ċentri ta' tilqim. Bosta ħaddiema fis-settur tas-saħħa u mijiet ta' voluntiera, fosthom studenti, qed ikunu involuti f'dan il-proċess, li ta' kuljum qed iwassal biex jitlaqqmu medja ta' 4,000 ruħ. L-awtoritajiet tas-saħħa qed jisħqu li min ma jiħux il-vaċċin qed jipperikola saħħtu. Sa minn kmieni filgħodu l-ħaddiema tas-Central Procurement and Supplies Unit, is-CPSU, f'San Ġwann, iħejju l-kaxxi tal-vjali tat-tliet tipi ta' vaċċin li qed jingħata bħalissa bħala parti mill-pjan ta' tilqim f'Malta. F'dan il-maħżen f'San Ġwann, it-tilqima tal-Pfizer Biontech tinħażen f'temperatura ta' taħt is-sebgħin grad celcius fi freezers apposta, il-vaċċin tal-Moderna f'temperatura ta' taħt l-għoxrin grad celcius filwaqt li l-Astrazeneca tinżamm fi friġġ normali bejn 2 gradi u 8 gradi celcius. Krew ta' TVM segwa l-proċess tat-tilqima tal-AstraZeneca minn fejn mijiet ta' vjali ta' kuljum jitqassmu f'kaxex għal diversi ċentri f'Malta u anki f'Għawdex. Segwejna wieħed mill-vjaġġi li jsir ta' kuljum… minn San Ġwann il-vann telaq għal wieħed miċ-ċentru tat-tilqim, li fil-każ tagħna kien sejjer l-MCAST f'Raħal il-Ġdid. Mal-wasla tal-vjali, uffiċjali jassiguraw li għandhom l-ammont li għandhom bżonn għal dakinhar. Fiċ-ċentru tat-tilqim tal-MCAST qed jingħataw medja ta' 400 tilqima kuljum. Minn kull vjal tal-AstraZeneca joħorġu 11-il doża ta' 0.47 millilitru kull waħda. Tkellimna ma' uħud li jieħdu ħsieb l-operat. Ara x'kellhom xi jgħidu: Bħalissa min għandu iktar minn ħamsin sena, jista' jibbukkja t-tilqima b'SMS jew online fuq vaccin.gov.mt. Il-Gvern qed jippjana li sa Santa Marija, il-poplu Malti u Għawdxi kollu jkun ingħata l-ewwel doża tat-tilqima.